તે વખતે જ નક્કી થઈ ગયું હતું કે એનડીએ આ પદ હાંસલ કરી લેશે. બીજું હજી ગયા મહિને જ અમિત શાહ રૂબરૂ મળીને આવ્યા તે પછી પણ ઉદ્ધવ ઠાકરેએ ટીકા કરવાનું છોડ્યું નહોતું, છતાં અમિત શાહે ફરી તેમને ફોન કર્યો હતો. ઇગોને બાજુએ રાખીને પણ અમિત શાહે ફોન કર્યો અને આ વખતે શિવસેના સામા પક્ષે ના જાય તેવી સફળ કોશિશ કરી. ગયા મહિને અવિશ્વાસના પ્રસ્તાવ વખતે પણ અમિત શાહે ફોન કર્યો હતો અને છતાં શિવસેનાએ મતદાનથી દૂર રહેવાનો નિર્ણય કર્યો હતો. તેની સામે કોંગ્રેસના નેતાઓએ શું કર્યું? આમ આદમી પાર્ટીએ ચૂંટણી પતી ગયા પછી કોંગ્રેસની ટીકા કરતા કહ્યું કે તેના નેતાઓએ ફોન કરીને ટેકો માગવાની કર્ટસી પણ દાખવી નહોતી. એવરીથિંગ ઇઝ ફેર ઇને લવ એન્ડ વૉર. પોલિટિક્સમાં પણ એવરીથિંગ ઇઝ ફેર ગણાય અને ઇગો તો વચ્ચે આવે જ નહીં. ભાજપના નેતાઓએ જેડી (યુ)ના ટોણા છતાં તેમના ઉમેદવાર હરિવંશ સિંહને એનડીએના ઉમેદવાર બનાવ્યા અને શિવસેના જેવા આકરાપાણીએ સાથીને ફરી ફોન પણ કર્યો. કોંગ્રેસે સંપર્ક જ ના કર્યો એટલે આમ આદમી પાર્ટીના બે સભ્યોએ પણ મતદાનથી દૂર રહેવાનો નિર્ણય કર્યો. એ જ રીતે તેલંગણાના ટીઆરએસને પણ મનાવવા માટે કોંગ્રેસે કોશિશ કરી નહોતી તેમ લાગે છે. તેના બે સભ્યોનો અણધાર્યો ટેકો પણ એનડીએને મળી ગયો.